TikTok จับมือ กกต. ตั้ง “ศูนย์ข้อมูลการเลือกตั้ง” คุมข้อมูลบิดเบือน เป็นอันตราย
Tiktok แสดงจุดยืนในการนำเสนอข้อมูลที่มีความถูกต้องและน่าเชื่อถือมุ่งสร้างพื้นที่ปลอดภัยให้กับผู้ใช้งาน ในการเลือกตั้งปี 2566 พร้อมจับมือ กกต. ตั้ง “ศูนย์ข้อมูลการเลือกตั้ง” คุมข้อมูลบิดเบือน เป็นอันตราย
TikTok ประกาศห้ามโฆษณา “การเมือง” จับมือ กกต. ตั้ง “ศูนย์ข้อมูลการเลือกตั้ง” คุมข้อมูลบิดเบือน เป็นอันตราย
22 ก.พ. 2566

นายจิรภัทร หลี่  Product Policy Lead – Thailand, TikTok  เปิดเผยว่า แพลตฟอร์ม TikTok จะไม่มีการอนุญาตให้มีการซื้อโฆษณา เพื่อโปรโมตหรือการทำโฆษณาเนื้อหาเกี่ยวข้องกับประเด็นทางการเมืองโดยเด็ดขาด หากพบความผิดระบบจะลบบัญชีทันที โดยระบบจะใช้ทั้งเทคโนโลยี AI และ การแจ้งจากคน ที่มีการรีพอร์ตเข้ามาให้ TikTok ตรวจสอบ ส่วนประชาชนทั่วไป สื่อมวลชน หรือ แฟนคลับของพรรคการเมืองต่างๆ สามารถนำเสนอข้อมูลบน TikTok ได้อย่างเสรี ตามสิทธิ เสรีภาพที่มี
โดย TikTok จึงได้มีการจัดประเภทของบัญชีที่เกี่ยวข้องกับการเมืองให้เป็นบัญชีของรัฐบาลนักการเมือง และพรรคการเมือง (GPPPA: Government, Politician, and Political Party Account) เพื่อสร้างขอบเขตที่ชัดเจนในการไม่อนุญาตให้บัญชีประเภทนี้เกี่ยวข้องกับการสร้างรายได้ในทุกประเภทบนแพลตฟอร์ม TikTok
นอกจากนี้ TikTok  ได้สร้างความปลอดภัยแบบเชิงรุก กับเนื้อหาที่ละเมิดหลักเกณฑ์สำหรับชุมชน ผ่านระบบการจัดการเนื้อหา (Content Moderation) ที่มีการผสานการทำงานระหว่างเทคโนโลยีและทีมปฏิบัติงานของ TikTok ที่คอยตรวจสอบเนื้อหาบนแพลตฟอร์มตลอด 24 ชั่วโมง รวมถึงการเปิดโอกาสให้ผู้ใช้งานที่พบเห็นเนื้อหาที่ละเมิดหรือมีความเสี่ยง สามารถรายงานเนื้อหาดังกล่าว ส่งให้ทีมปฏิบัติงานของ TikTok ตรวจสอบและดำเนินการต่อไป
จากข้อมูลเดือนกรกฏาคม – กันยายน ปี 2565 พบว่ามีการลบวิดีโอออกในเชิงรุกบนแพลตฟอร์มมากกว่า 96.5% การลบออกภายใน 24 ชั่วโมงถึง 92.7% และมีการลบออกก่อนมียอดเข้าชมถึง 89.5% แสดงให้เห็นถึงประสิทธิภาพของเทคโนโลยี ทีมปฏิบัติงานและความร่วมมือจากผู้ใช้งาน TikTok ได้เป็นอย่างดี
อย่างไรก็ดีในช่วงการเลือกตั้ง TikTok ยังมีบทบาทสำคัญในการทำให้ผู้ใช้งานเข้าถึงข้อมูลที่ถูกต้องและน่าเชื่อถือเกี่ยวกับการเลือกตั้ง ผ่านการสร้างศูนย์ข้อมูลการเลือกตั้ง (Election Centre) เพื่อช่วยให้ผู้ใช้งานเข้าถึงข้อมูลที่เป็นทางการเกี่ยวกับการเลือกตั้ง ทั้งขั้นตอนในการใช้สิทธิ์ ข้อมูลของพรรคการเมืองและนักการเมือง และข้อมูลอื่นๆ ที่เกี่ยวข้องกับการเลือกตั้ง ซึ่งถือเป็นบริการการประกาศเพื่อประโยชน์ของสาธารณะ (Public Service Announcement) โดยมีการเชื่อมต่อข้อมูลกับสำนักงานคณะกรรมการการเลือกตั้ง หรือ กกต. หน่วยงานหลักที่ควบคุมดูแลการจัดการเลือกตั้งในประเทศไทย และเพื่อเป็นการป้องกันไม่ให้ผู้ใช้งานส่งต่อเนื้อหาที่ไม่ถูกต้องในช่วงของการเลือกตั้ง ก่อนที่ผู้ใช้งานจะกดยืนยันในการส่งต่อเนื้อหานั้นๆ จะมีข้อความขึ้นเตือนให้ผู้ใช้งานพิจารณาและตรวจสอบข้อเท็จจริงก่อนเสมอ และหากผู้ใช้งานเห็นว่าเนื้อหาดังกล่าวละเมิดหลักเกณฑ์สำหรับชุมชนหรือเป็นข้อมูลที่ไม่ถูกต้อง ผู้ใช้งานสามารถใช้ปุ่ม Election Report Button หรือปุ่มรายงานเนื้อหาเกี่ยวกับการเลือกตั้งเพื่อรายงานเนื้อหาดังกล่าว